**Κόνιτσα 2/09/2020**

**ΔΕΛΤΙΟ ΤΥΠΟΥ**

**ΜΗΝΥΜΑ ΔΗΜΑΡΧΟΥ ΚΟΝΙΤΣΑΣ ΓΙΑ ΤΗ ΣΥΜΠΛΗΡΩΣΗ ΕΝΟΣ ΕΤΟΥΣ ΘΗΤΕΙΑΣ ΣΤΟ ΔΗΜΟ**

Αγαπητοί συνδημότες – συνδημότισσες,

Συμπληρώθηκε ακριβώς ένας χρόνος από την ημέρα ανάληψης ευθύνης της νέας δημοτικής αρχής στο Δήμο μας. Σας ευχαριστούμε όλους για την απόφασή σας να δώσετε στην παράταξή μας «Ανασυγκρότηση – Αναγέννηση» το δικαίωμα διοίκησης του Δήμου.

Μέσα σε ένα έτος επιτελέστηκε στο Δήμο μας σημαντικό έργο σε όλους τους τομείς με την εποπτεία αντιδημάρχων, προέδρων και διοικήσεων των νομικών προσώπων, αφού κληθήκαμε να υπηρετήσουμε τους πολίτες και να βελτιώσουμε την καθημερινότητα κάνοντας προσπάθεια να ξεπεραστούν αντίξοες συνθήκες και εμπόδια.

Σύντομα θα καταθέσουμε και θα παρουσιάσουμε έναν πλήρη απολογισμό της χρονιάς που πέρασε για να ενημερωθούν οι συμπολίτες μας σχετικά με τα οικονομικά δεδομένα που παραλάβαμε (χρέη ετών), τον αγώνα που δώσαμε για να επιλυθούν κάποια από αυτά, σχετικά με το έργο που έχει επιτελεστεί, αντιμετωπίζοντας χρόνια λειτουργικά προβλήματα, παρά τις καθυστερήσεις λόγω της δύσκολης συγκυρίας της πανδημίας και τις παρεμβάσεις μας στα υψηλά κλιμάκια του κρατικού μηχανισμού.

Να ευχαριστήσουμε τους συνδημότες μας, οι οποίοι σέβονται και εκτιμούν τον καθημερινό αγώνα που δίνουμε στο Δήμο σε συνεργασία με τους δημοτικούς υπαλλήλους και το υπαλληλικό προσωπικό, το οποίο ευχαριστώ για τη συμβολή του για να **ανασυγκροτηθεί – αναγεννηθεί** ο τόπος μας, βασιζόμενοι στις αρχές της **Ισότητας, της Διαφάνειας και της Αξιοκρατίας**.

Σαφώς, πρέπει να γίνουν πολλά κατά τη διάρκεια της θητείας μας, ώστε να βελτιωθεί η κατάσταση σε όλα τα επίπεδα. Θα αγωνιστούμε να κάνουμε πράξη στο μέτρο του δυνατού, όσα θα πάνε το Δήμο μας μπροστά.

Σας διαβεβαιώνουμε ότι η διοικούσα αρχή είναι ανοιχτή σε κάθε πολίτη αδιακρίτως, ώστε να αφουγκραστεί τους προβληματισμούς και τα προβλήματα που απασχολούν όλους και με συνεργασία να θέσουμε όλοι μαζί τις βάσεις για ένα καλύτερο μέλλον.

Σας ευχαριστούμε.

Ο Δήμαρχος Κόνιτσας

Νικόλαος Β. Εξάρχου